16. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 659 της 14/23 Σεπτ. 1960 (ΦΕΚ Α΄ 150) Περί ιδρύσεως Στρατιωτικής Λέσχης παρά τη Ελληνική Δυνάμει Κύπρου. Έχοντες υπ’ όψιν: 1)Τας διατάξεις του Νόμ. 324/1914 «περί συστάσεως και λειτουργίας Στρατ. Λεσχών», ως ούτος ετροποποιήθη και συνεπληρώθη μεταγενεστέρως υπό του Νόμ. 1411/1918 και Α.Ν. 539/1937 και 2389/1940. 2.Την υπ’ αριθ. 511/60 γνωμοδότησιν του Συμβουλίου της Επικρατείας. 3)Την υπ’ αριθ. Ε.Π. 31423/19.5.58 απόφασιν του Υπουργού Εθνικής Αμύνης περί αναθέσεως αρμοδιοτήτων εις τον Υφυπουργόν Εθνικής Αμύνης. Προτάσει του Ημετέρου επί της Εθνικής Αμύνης Υφυπουργού, απεφασίσαμεν και διατάσσομεν: Άρθρον μόνον.-1.Ιδρύεται παρά τη Ελληνική Δυνάμει Κύπρου, Στρατιωτική Λέσχη Αξιωματικών, φέρουσα τον τίτλον «Λέσχη Αξιωματικών Ελληνικής Δυνάμεως Κύπρου». 2.Η ανωτέρω Λέσχη υπάγεται διοικητικώς εις τον Διοικητήν της Ελληνικής Δυνάμεως Κύπρου, εις ην και προσκολλάται δια διοικητικήν μέριμναν. 3.Αι εις στρατιωτικόν προσωπικόν ανάγκαι της Λέσχης καλύπτονται εξ Αξιωματικών και οπλιτών της Ελληνικής Δυνάμεως Κύπρου, αι δε εις ιδιωτικόν δια προσλήψεως ημερομισθίου τοιούτου τη εγκρίσει του διοικητού αυτής. 4.Κατά τα λοιπά, η Λέσχη διέπεται υπό των διατάξεων του 15 Μαΐου/4 Ιουνίου 1952 Β.Δ/τος «περί Στρατιωτικών Λεσχών» (ΦΕΚ 153/52 Τ.Α.) ως ετροποποιήθη δια του υπ’ αριθ. 504/1960 Β.Δ/τος «περί τροποποιήσεως και συμπληρώσεως του από 15.5.52 Β.Δ/τος κλπ. (ΦΕΚ 113 Τ.Α΄) αναλόγως εφαρμοζομένων. Εις τον αυτόν επί της Εθνικής Αμύνης Υφυπουργόν ανατίθεμεν την δημοσίευσιν και εκτέλεσιν του παρόντος Δ/τος. 36.Ω.α.15-16 Στρατιωτικές Λέσχες

[Source: greek_legal_code_raptarchis | Tokens: 1438]